Dothan (Alabama)

**Dothan** on kaupunki Alabaman osavaltiossa Yhdysvalloissa. Se on Houstonin piirikunnan hallinnollinen keskus ja vuonna 2020 kaupungin asukasluku oli 71&nbsp;072. Ympäröivä seutu lukeutuu maailman johtaviin maapähkinöiden tuotantoalueisiin.

## Maantiede

Dothan sijaitsee yhdysvaltojen Alabaman osavaltiossa Houstonin piirikunnassa. Ympäröivä seutu Alabaman koillisnurkassa on niin sanottua Wiregrass-aluetta.

## Historia
Nykyisen Dothanin kautta on aikanaan kulkenut kaksi tärkeää intiaanein kauppareittiä ja paikalla on ollut yamaseeiden ja creekien käyttämä kauppa-asema. Valkoisia siirtolaisia alkoi saapua alueelle Georgiasta etenkin 1830-luvulla. Heitä houkutteli paikalle seudun mäntymetsät. Georgialaiset metsurit perustivat Poplar Head -nimisen asuinpaikan, jolla asui muutamia perheitä. Paikkakunta ei kuitenkaan kasvanut nopeasti, vaan vielä vuonna 1860 paikalla oli vain yhdeksän perhettä. Vaikka seuranneina vuosikymmeninä siirtolaisia tuli lisää kehittyvän puu- ja telakkateollisuuden myötä, paikkakunta oli eristyksissä. Kun paikalliset yrittivät saada Poplar Headiin omaa postitoimistoaan tajuttiin, että Alabamassa oli jo toinen Poplar Head -niminen paikkakunta. Eräs paikallinen pappi ehdotti nimen muuttamista Dothaniksi Raamatussa mainitun Dotanin mukaan. Nimenmuutos hyväksyttiin ja Dothanin kaupunki muodostettiin 10. marraskuuta 1885.

Kaupungin kehittymisen myötä muodostui riitoja kaupunkilaisten ja maaseudun viljelijöiden välillä. Puuvillalle suunnattu uusi vero aiheutti Dothanin mellakan vuonna 1889 kolmen henkilön saadessa surmansa. Toisaalta vuonna 1889 kaupungin läpi valmistui Alabama Midland Railroad -rautatie, joka yhdisti Dothanin Montgomeryyn ja Bainbridgeen. Rautatie teki Dothanista oman alueensa kaupan keskuksen, joka oli suurempi kuin tuolloisen Henryn piirikunnan varsinainen keskus Abbeville. Dothanilaiset alkoivat vaatia omaa piirikuntaansa, mikä hyväksyttiin Alabaman perustuslaillisessa kokouksessa vuonna 1901. Dothanista tuli uuden Houstonin piirikunnan hallinnollinen keskus. 1900-luvun alkupuolella maatalousvaltaista seutua koetteli puuvillakärsäkäs, minkä lisäksi aikanaan tärkeät metsät oli hakattu. Vaikka kaupunki joutui jossain määrin teollistumaan, sen talouden kulmakiven muodosti edelleen ympäröivän seudun maatalous. Maapähkinöistä tuli tärkeä viljelytuote puuvillan tilalle. Dothanista puhuttiin leikillisesti maailman maapähkinäpääkaupunkina. Nykyisin Dothanin ympäristö on maailman suurimpia maapähkinän viljelyalueita ja Dothanissa järjestetään vuosittain kansallinen maapähkinäfestivaali.

Toisen maailmansodan aikana lähellä toimi Camp Ruckerin sotilastukikohta. Sodan jäkeen tukikohdasta tuli nykyinen Fort Rucker. Tukikohdan sotilaat ostivat asuntoja Dothanista. Muun Alabaman tavoin Dothanissa noudatettiin tiukkaa rotuerottelua, mutta vuonna 1949 Dothanista tuli osavaltion ensimmäinen mustan poliisin palkannut kaupunki. 

## Väestö
Dothanin asukasluku oli Yhdysvaltojen vuoden 2020 väestönlaskennan mukaan 71&nbsp;072. Vuonna 2010 vastaava lukema oli 65&nbsp;496. Vuonna 2022 väestöstä valkoisia oli 55,7&nbsp;%, mustia 25,9&nbsp;%, latinoja 4,8&nbsp;% ja aasialaisia 1,5&nbsp;%. Useampaan kuin yhteen ryhmään kuului 5,1&nbsp;%. 3,7&nbsp;% oli syntynyt ulkomailla. Kotitalouksien keskimääräiset vuotuiset ansiot vuosina 2020–2024 olivat 55&nbsp;792 dollaria ja henkilöä kohti 35&nbsp;321 dollaria. 19,3&nbsp;% väestöstä eli köyhyysrajan alapuolella.

## Lähteet

## Aiheesta muualla

* Kaupungin virallinen kotisivu